Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 1 Pv 1313/09/1104	Bratislava IV, 30.1.2012
EEČ : 2-11-6-2012

U Z N E S E N I E

Trestná vec:	obvinený XXXXX 
Trestný čin:	nedovolená výroba a držba omamnej látky, psychotropnej látky, jedu a prekurzora a obchodovanie s nimi podľa § 187 odsek 1 písmeno b, Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátorka Okresnej prokuratúry Bratislava IV
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
Skutková veta:
od mesiaca december 2000 do 06.08.2001 v rôznych časových intervaloch predpisoval na lekárske predpisy alebo predal, či inak zadovažoval ods. XXXXX liek Rohypnol, pričom obv. XXXXX za uvedené obdobie, i napriek tomu, že nebol ošetrujúcim lekárom XXXXX, tomuto zadovážil a sprostredkoval získanie minimálne 100 balení lieku Rohypnol, s obsahom účinnej látky flunitrazepam, ktorý podlieha ustanoveniam zákona č. 139/1998 Z.z. o omamných látkach, psychotropných látkach a prípravkoch
Právna veta:
pretože trestné stíhanie je neprípustné podľa § 9, nakoľko trestné stíhanie nemožno začať a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.
Odôvodnenie:
	Vyšetrovateľ Úradu boja proti organizovanej kriminalite Prezídia PZ viedol pod sp. zn. PPZ-120/BOK-B2-2009 trestné stíhanie proti obvinenému XXXXX pre trestný čin nedovolenej výroby a držby omamnej látky, psychotropnej látky, jedu a prekurzora a obchodovania s nimi podľa § 187 ods. 1 písm. b/, písm. c/ Trestného zákona č. 140/1961 Zb. v znení neskorších predpisov na tom skutkovom základe, ako je uvedené vo výrokovej časti tohto uznesenia.
Dňa 03.01.2012 vyšetrovateľ predložil spisový materiál na Okresnú prokuratúru Bratislava IV s návrhom na zastavenie trestného stíhania podľa § 215 ods. 1 písm. d/ Trestného poriadku z dôvodov, uvedených v ustanovení § 9 ods. 1 písm. d/ Trestného poriadku, nakoľko bolo zistené, že obvinený zomrel.
	Preskúmaním spisu som zistila, že vyšetrovateľ začal trestné stíhanie a súčasne vzniesol obvinenie XXXXX pre trestný čin nedovolenej výroby a držby omamnej látky, psychotropnej látky, jedu a prekurzora a obchodovania s nimi podľa § 187 ods. 1 písm. b/, písm. d/ Trestného zákona č. 140/1961 Zb. v znení neskorších predpisov uznesením z 20.08.2001. Uznesením z 19.11.2004 bolo trestné stíhanie prerušené z dôvodu, že obvineného pre ťažkú chorobu nemožno postaviť pred súd, čo bolo zadokumentované znaleckým posudkom z odboru zdravotníctva. 
	Následne bol priebežne zisťovaný zdravotný stav obvineného, pričom znaleckými posudkami, ako aj lekárskymi potvrdeniami z rokov 2004 až 2010 bolo zadoumentované, že obvinený XXXXX trpí závažným ochorením srdca, v dôsledku ktorého by fyzická alebo psychická námaha, vrátane účasti na úkonoch trestného konania mohla spôsobiť závažné zhoršenie jeho zdravotného stavu, resp. aj smrť. Z dôvodu zlého zdravotného stavu obvineného, ktorému závažné ochorenie neumožňovalo účasť na trestnom konaní, bolo trestné stíhanie prerušené. 
	Dňa 05.12.2011 vyšetrovateľ lustráciou osoby obvineného v evidencii obyvateľov zistil, že obv. XXXXX zomrel, preto uznesením zo 07.12.2011 podľa § 228 ods. 5 Trestného poriadku pokračoval v trestnom stíhaní, aby bolo možné vydať vo veci meritórne rozhodnutie a predložil spis na rozhodnutie prokurátorovi s návrhom na zastavenie trestného stíhania.
	Preskúmaním spisu som zistila, že návrh vyšetrovateľa na zastavenie trestného stíhania je dôvodný.  
	Z úmrtného listu, vydaného Matričným úradom Mestskej časti Bratislava - Ružinov, ktorý sa nachádza vo vyšetrovacom spise, vyplýva, že obv. XXXXX, nar. XXXXX, zomrel dňa 11.08.2011.
	Podľa § 215 ods. 1 písm. d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9.
	Podľa § 9 ods. 1 písm. d/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.
	S poukazom na horeuvedené skutočnosti som rozhodla o zastavení trestného stíhania proti obv. XXXXX.     
	
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Veronika Horňáková
prokurátorka